钦定古今图书集成/理学汇编/字学典/第149卷 > 《明高濂遵生八笺》 > 《论墨》
## 钦定古今图书集成/理学汇编/字学典/第149卷 > 《明高濂遵生八笺》 > 《论墨》

《高子》曰：古之尚墨，若徐铉墨，名“月团”，价值三万。唐元
宗墨，名“龙香剂”，致墨精幻形。李廷珪龙纹墨、双脊墨，
千古称绝。汉时月给尚书令渝麋大墨。范丞相一墨，
表曰“五剑堂造”，里曰“天关第一煤”，金章宗苏合油烟
墨，后欲得之者，以黄金倍易，无可觅处。景焕墨名“香
璧副墨子。”五代时有朱君得柴珣小墨。韩熙载化松
堂墨，名“元中子麝香月龙煤”、张遇造易水贡墨、怀民
遗东坡墨，名“青烟煤。”又如“供堂墨”、“渊云墨”、兖州陈朗
墨，渊有潘云谷墨、松丸墨、狻猊墨、松烟墨、九子墨、鱼
吐墨、天雨墨、阳山石墨、化堑墨、浮提国金壶墨、雷公
墨。又若仲将之墨，“一点如漆”等类，皆古名墨也。若今
世所尚，以罗小华为最，罗之墨固善矣，余所见国初
查文通龙忠迪墨、碧天龙气墨、水晶宫墨、新安方正
牛舌墨、石青填字，赤金为衣者，苏眉阳幼年所制，祖
李遗法，卧蚕小墨，世宗时邵格之墨，如方于、鲁寥、天
一、九元、三极、国宝、非烟等墨，亦皆精品。前如汪中山
翰史初时制墨，质之佳美，不亚罗墨，其精品以豆瓣
楠为匣，内用朱漆，签以中款表曰“太极两猊、三猿、四
象、五雀、六马、七鹇八仙、九鸶十鹿”，皆以鸟兽取义。又
有元香太守小长墨四种：一曰彘文，二曰卧蚕，三曰
亚字，四曰“玉阶。”有客卿四种小元墨，曰“太极”，曰“八卦”，
曰圆璧，曰“琼楼。”有松滋侯四种，小方墨一，亚字，二，罗
文，三九云，四螭环有墨挺、墨柱。余先得其数种，试之，
质轻烟紫，可为《九元三》极矣，似在罗上，真神品也。今
人所见，皆其次品，式样虽一，而墨质不佳。又如二十
八宿元墨，更其下矣，故名即湮没不传。至后墨印尚
存，而质愈下，特为中山表焉。余为典客时，高丽使者
馈墨，上有梅花印绂，其墨色甚黑而浓厚。以余论之，
墨之妙用，质取其轻，烟取其青，嗅之无香，“磨之无声。
新砚新水，磨若不胜忌。急则热，热则沫生。用则旋研，
研无久停。尘埃污墨，胶力泥凝，用过则濯墨，积勿盈
藏。久胶宿墨用乃精。”用墨之法，无出余数语也。若治
墨之精，模式之巧，方于鲁所刻《墨谱》，似尽善也。奇哉，
方之墨哉！客曰：“墨惟适用足矣，何以奇为？噫匪好奇
也。墨品精者，不特于今为”佳，存于后世更佳。不特词
翰藉美于今，更藉传美于后。若晋唐之书，宋元之画，
传数百年，墨色如漆。书画神气，赖墨以全。若墨之下
品，用浓见水，则沁散湮污；用淡重褙，则神气索然。未
及数年，墨迹似脱。繇此观之，则墨之为用，果好奇也。
知此则可与言墨矣。故李廷珪诗云：“赠尔乌玉玦，清
泉砚须洁。‘避暑悬葛囊，临风度梅月’。”其宝惜可知。又
云：“墨藏石匣中，过梅不霉”，是亦一法。